2009-es UNCAF-nemzetek kupája
A 2009-es UNCAF-nemzetek kupája volt a torna jubileumi, tizedik kiírása. A házigazda Honduras volt. A torna selejtezőként szolgált a 2009-es CONCACAF-aranykupára, melyre az első öt helyezett kvalifikálta magát. A rendező eredetileg Panama lett volna, azonban a panamai szövetség bejelentette, hogy nem tudja megrendezni a tornát megfelelő állapotú stadion hiánya miatt. Ezután a két lehetséges helyettes Honduras és Guatemala volt. A tornát végül Honduras rendezhette. Minden mérkőzést a fővárosban, az Estadio Tiburcio Carias Andino stadionban játszották. Az eseményt a Digicel szponzorálta. A győztes végül Panama lett, akinek először sikerült ezen a tornán győznie.